Luister: Anzélle – ‘n klein botteltjie met groot gifAnzélle kuier in Maroela Media se ateljee. (Foto: Anzelle/Facebook) ‘n Klein botteltjie met groot gif. Só beskryf die nuweling-sangeres Anzélle haarself in haar debuutenkelsnit, wat pas uitgereik is. “Klein botteltjie groot gif” is uit die pen van Roux Cloete, en som die jong, opkomende kunstenaar perfek in ‘n ritmiese popliedjie op. “Die liedjie gaan daaroor dat almal van ons groot drome en doelwitte het wat ons wil bereik, en soms voel dit ontasbaar. Maak nie saak wie jy is of wat jy wil doen, of hoe groot of klein jy is nie, jy is groot gif en jy kan altyd jou drome bereik,” sê die 19-jarige Anzélle in Maroela Media se ateljee. “Op ‘n ligter noot gaan die liedjie ook n bietjie oor kuier en om net ‘n lekker tyd saam met al jou gunstelingmense te hê.” Die blondekop sangeres is tans ‘n tweedejaarstudent in kommunikasie en literatuur aan die Noordwes Universiteit. As sy nie sing nie, spits sy haarself op haar studies toe en geniet die studentelewe op Potchefstroom ten volle. “As ek nie op kampus is nie, geniet ek dit om saam met my kêrel en my vriende op die dorp te kuier. Ons is mal oor die studentelewe!” Die musiekvideo vir “Klein botteltjie groot gif” is op Potchefstroom geskiet en Anzélle se kêrel speel saam met haar in die video. Sy het ook die studentelewe as inspirasie vir haar musiekvideo gebruik. “Ons het by een van die manskoshuise geskiet en die video speel ook daar af. Die HK [huiskomitee] van die koshuis verskyn ook in die video,” vertel Anzélle opgewonde. “Ek hou van poëtiese musiek, soos dié van Spoegwolf, maar ek hou ook van goedvoelmusiek. Ek gaan vir eers net my prettige kant vir luisteraars wys.” Anzélle se sangloopbaan het op die ouderdom van tien begin toe sy by Studio Cha vir professionele sanglesse aangesluit het. Chantelle Schutte het haar afgerig. In 2014 is sy uitgenooi om aan die die Actors, Models and Talent for Christ (AMTC) in Orlando, Florida, deel te neem. Sy het oor die jare ook aan talle plaaslike en internasionale sang- en talentkompetisies deelgeneem om haarself verder te ontwikkel. Verder is Anzélle in 2016 en 2019 aangewys as die wenner van die Garsfontein Kunstefees; in 2020 as die Performing Arts Community in South Africa (PACISA) se algehele wenner, en in 2021 as die wenner van die televisieprogram, Begin Sing. Sy vertel sy het ‘n passie vir musiek en daarom wil sy haarself as kunstenaar bewys. “Ek het juis begin sing omdat ek lief is daarvoor. Nie vir die bekendheid of wat dit my kan baat nie. Ek wil regtig net iets doen waarvoor ek lief is en dit is waar ek telkens my hart bevind.” “Klein botteltjie groot gif” is op alle groot digitale platforms beskikbaar. Kyk hier na die musiekvideo: